Diari Oficial de la Generalitat Valenciana


Sumari del DOGV 7890, del 07-10-2016 (2016/7557)

Informació pública de l'informe ambiental i territorial estratègic del pla de reforma interior de l'àrea d'influència del nucli antic.
--------------------------------------------------------------------------------------------------------------------------------------

### Dades del document

Número de DOGV
:   7890

Data del DOGV
:   07-10-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/7557


Data del document
:   28-09-2016

Organisme emissor
:   Ajuntament de Peníscola

Tipus de document
:   Anunci

Descriptors 

:   * Peníscola
    * pla d'urbanisme
    * administració local

Informació pública de l'informe ambiental i territorial estratègic del pla de reforma interior de l'àrea d'influència del nucli antic.  
 [2016/7557]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, es publica l'informe ambiental i territorial estratègic del pla de reforma interior de l'àrea d'influència del nucli antic de Peníscola, emés mitjançant el Decret de l'Alcaldia número 670/2016, de 19 de setembre de 2016:  
«Decret número 670/2016  
Vistos els informes emesos per l'arquitecte municipal, Ramón Mallasén González, i pel cap de l'Àrea d'Urbanisme de l'Ajuntament, Vicente Abad Sorribes, que consten en l'expedient.  
De conformitat amb el que disposa la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP), que regula el procediment simplificat d'avaluació ambiental estratègica de plans i programes, s'emet un informe ambiental i territorial estratègic en relació amb el pla de reforma interior de l'àrea d'influència del conjunt historicoartístic de Peníscola, amb el contingut següent:  
  
1. Documentació  
Esborrany del pla de reforma interior de millora de l'àrea d'influència del conjunt historicoartístic de Peníscola i document inicial estratègic amb els continguts establits en l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP); ambdós documents redactats per l'arquitecte municipal, Ramón Mallasén González.  
2. Planejament vigent  
El planejament municipal vigent en l'àmbit de referència està constituït pel pla especial de protecció del conjunt historicoartístic aprovat definitivament per la Conselleria de Medi Ambient, Aigua, Urbanisme i Habitatge en data 28 de setembre de 2009 (BOP 141, 21.11.2009).  
  
L'àmbit territorial de l'àrea d'influència del pla especial de protecció del conjunt historicoartístic de Peníscola es troba definit de manera gràfica en l'esmentat pla especial en el plànol número 2 d'informació urbanística, «Delimitació del pla especial de protecció del conjunt historicoartístic». Tot el sòl inclòs en l'àmbit del pla té la qualificació de sòl urbà.  
3. Objecte i justificació  
El pla especial de protecció del conjunt historicoartístic de Peníscola, estableix, quant al seu àmbit territorial, dos zones ben delimitades:  
  
Zona Nucli Antic (NA): comprén el tómbol que inclou el recinte murallat amb l'edificació i els seus espais urbans corresponents i l'exterior del recinte sobre l'istme fins al carrer Calabuch, plaça del Cabdill i de la Llotja Vella.  
Zona d'Influència del Nucli Antic (INA): comprén l'exterior del recinte, sobre l'istme, incloent-hi la plaça de J. B. Antonelli i els carrers Porteta, Calderades, Jardí, baixada Jardí i el tram del carrer Primo de Rivera fins a l'encreuament amb el carrer del Port.  
La normativa urbanística del pla especial ordena detalladament la zona del nucli antic i difereix l'ordenació de l'àrea d'influència a l'aprovació d'un pla de reforma interior del seu àmbit; fins llavors estableix l'aplicació en l'àrea d'influència, de manera subsidiària, de la normativa del pla especial del nucli antic (art. 5.3.2 PEP).  
  
D'aquesta manera, si bé els paràmetres edificatoris principals ?alineacions, rasants, règim d'altures- ja es troben prou establits en altres instruments urbanístics aprovats o en tramitació, es fa necessari formular un pla de reforma interior a fi de confirmar o modificar, segons cada cas, les alineacions, rasants i règim d'altures existents, així com establir tant els usos concrets com els aspectes morfològics i ornamentals i d'acabats que han de complir en cada cas les edificacions en l'àmbit considerat, sempre adoptant com a criteri, amb els ajustos necessaris, les determinacions del pla especial del nucli antic.  
El pla de reforma interior a redactar té per objecte establir un règim d'usos i regulació de l'edificació de forma semblant en tot cas als criteris ja establits en la normativa urbanística del pla especial de protecció del nucli antic. No obstant això, tenint en compte les diferents característiques morfològiques i intensitat dels usos que oferix aquest àmbit (INA) en relació amb el nucli antic pròpiament dit (NA), es regularà de manera més detallada i exhaustiva el règim d'usos urbanístics esmentat.  
  
Aquesta justificació apareix expressament continguda en l'article 2.2.25 del pla especial de protecció, que davall l'epígraf «Problemàtica a resoldre en l'àrea d'influència» assenyala:  
«Aquesta zona planteja una problemàtica diferent del nucli antic, ja que no hi ha edificacions de tipologia popular tradicional. La majoria d'aquestes respon a models recents amb elements constructius (miradors, volades, etc.), i tractaments de fatxades (rajola vista, aplacats, etc.) considerats com impropis en el NA. Només s'ha catalogat una edificació pel seu valor testimonial i situació.  
D'altra banda, aquesta àrea és de vital importància per a la imatge de Peníscola per la influència que té des del punt de vista paisatgístic, ja que és la base del nucli antic i qualsevol augment de volum o element distorsionador que es construïsca en aquesta afecta negativament les vistes més característiques del conjunt».  
I afegeix en l'article 2.2.26 PEP la necessitat i exigència de tramitació d'un pla de reforma interior:  
«Es determina per a aquesta zona el desenvolupament posterior d'un pla de reforma interior (PRI), l'objectiu del qual serà el d'escometre una operació de renovació urbana, per mitjà de l'ordenació de volums, per a la seua integració en el paisatge i que al mateix temps cree una zona qualificada de serveis de qualitat».  
4. Consultes  
D'acord amb l'article 51.1 de la LOTUP, la documentació s'ha sotmés a consulta de:  
- Servei Territorial d'Urbanisme de Castelló.  
- Subdirecció General de Medi Natural de la Conselleria d'Infraestructures, Territori i Medi Ambient.  
- Servei d'Ordenació del Territori de la Direcció General d'Avaluació Urbanística, Territorial i Ambiental de la Conselleria d'Habitatge, Obres Públiques i Vertebració del Territori.  
- Direcció General de la Costa i el Mar del Ministeri d'Agricultura, Alimentació i Medi Ambient.  
- Unitat de Patrimoni Cultural de la Direcció Territorial de la Conselleria d'Educació, Investigació, Cultura i Esport.  
- Subdirecció General de Ports, Aeroports i Costes de la Direcció General d'Obres Públiques, Transport i Mobilitat de la Conselleria d'Habitatge, Obres Públiques i Vertebració del Territori.  
- Servei d'Infraestructura Verda i Paisatge de la Direcció General d'Ordenació del Territori, Urbanisme i Paisatge de la Conselleria d'Habitatge, Obres Públiques i Vertebració del Territori.  
5. Informació pública  
L'esborrany i el document inicial estratègic del pla de reforma interior de l'àrea d'influència del nucli antic de Peníscola han sigut sotmesos a informació pública i tràmit de consultes per un període de 20 dies hàbils, per mitjà de publicació dels corresponents anuncis en el periòdic Mediterrani de data 29 de juliol de 2016 i en el Diari Oficial de la Comunitat Valenciana número 7856, de 23 d'agost de 2016.  
  
Durant el període d'informació pública esmentat s'ha presentat un únic escrit d'al·legacions per part d'Iberdrola Distribución Eléctrica, SAU, en el qual informa el següent: «Les dotacions elèctriques actualment existents en l'àrea d'influència afectada per aquest pla de reforma interior estan dimensionades per al nombre d'habitatges existents en l'actualitat i les seues potències elèctriques contractades. En el cas que aquest pla de reforma interior poguera repercutir en un increment d'aquestes, l'increment esmentat no tindria la condició de solar als efectes de dotacions elèctriques segons la normativa sectorial vigent».  
6. Identificació i valoració dels possibles efectes sobre el medi ambient  
D'acord amb el que disposa l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, prèvia consulta a les administracions públiques afectades.  
El Servei Territorial d'Urbanisme de Castelló emet un informe en data 25 de juny de 2015, en el qual manifesta que, en aquesta fase del procediment, no té cap observació a efectuar i que, tractant-se d'una modificació de l'ordenació detallada, l'aprovació definitiva del pla correspondrà a l'Ajuntament. No obstant això, s'assenyala que en la versió del pla que s'expose al públic haurà d'incloure's un quadre comparatiu que permeta verificar que no s'alteren els paràmetres referits al sòl dotacional i a l'aprofitament urbanístic previst en el pla general i, amb caràcter previ a l'aprovació definitiva del pla hauran de sol·licitar-se informes, preceptius i vinculants, de la direcció general competent en costes de l'Administració de l'Estat i de la Direcció General de Patrimoni Cultural Valencià.  
La Subdirecció General de Medi Natural de la Conselleria d'Infraestructures, Territori i Medi Ambient ha emés un informe en data 9 de juliol de 2015 en el qual assenyala que el pla de reforma interior de l'àrea d'influència del nucli antic no afecta cap dels espais naturals protegits que hi ha al terme municipal.  
El Servei d'Ordenació del Territori de la Direcció General d'Avaluació Urbanística, Territorial i Ambiental de la Conselleria d'Habitatge, Obres Públiques i Vertebració del Territori ha emés un informe en data 21 de juliol de 2015 en el qual assenyala que l'actuació proposada no està afectada per risc d'inundació.  
La Direcció General de la Costa i el Mar del Ministeri d'Agricultura, Alimentació i Medi Ambient ha emés un informe en data 13 d'octubre de 2015, respecte al règim d'usos i les exigències de protecció del domini públic maritimopesquer previstos en la Llei de Costes, que el PRI haurà de respectar, i l'esmentat instrument de planejament se sotmetrà a informe de la Direcció General de la Costa i el Mar amb caràcter previ a la seua aprovació definitiva.  
La Unitat de Patrimoni Cultural de la Direcció Territorial de la Conselleria d'Educació, Investigació, Cultura i Esport, en data 30 d'octubre de 2015, ha emés un informe en què estima positiva la realització del pla de reforma interior de l'àrea d'influència del nucli antic.  
La Subdirecció General de Ports, Aeroports i Costes de la Direcció General d'Obres Públiques, Transport i Mobilitat de la Conselleria d'Habitatge, Obres Públiques i Vertebració del Territori, emet un informe en data 21 de gener de 2016 en el qual assenyala que el pla de reforma interior haurà d'estar d'acord amb la regla tercera de l'apartat 3 de la disposició transitòria tercera de la Llei 22/1988, de Costes, de 28 de juliol, referida a servituds, usos i construccions i el seu règim d'autorització per la comunitat autònoma.  
El Servei d'Infraestructura Verda i Paisatge de la Direcció General d'Ordenació del Territori, Urbanisme i Paisatge de la Conselleria d'Habitatge, Obres Públiques i Vertebració del Territori emet un informe, en data 9 de febrer de 2016, en el qual estima que el pla de reforma interior tindrà incidència en el paisatge existent, per la qual cosa serà necessària l'elaboració d'un estudi d'integració paisatgística que analitze la integració de l'ordenació prevista en el paisatge urbà; així mateix assenyala que el pla de reforma haurà d'incloure un quadre comparatiu dels paràmetres urbanístics vigents i/o previstos i justificar de manera específica la seua idoneïtat, tenint en compte que el pla especial impedia qualsevol increment de volum en aquest àmbit; quant a la infraestructura verda a escala municipal i urbana assenyala que aquesta s'haurà de delimitar en l'àmbit del PRI incloent-hi, a més dels espais lliures identificats, les seues connexions amb els carrers de vianants del nucli antic.  
El contingut íntegre dels informes es podrà consultar en el lloc web: www.peniscola.org.  
Realitzada l'anàlisi tècnica de la documentació presentada i del contingut dels informes rebuts, basant-se en els criteris establits en l'annex VIII de la LOTUP, arreplegats en l'informe emés per l'arquitecte municipal, Ramón Mallasén González, en data 12 de juliol de 2016, s'observa que la proposta de pla de reforma interior de millora de l'àrea d'influència del conjunt historicoartístic de Peníscola no té efectes significatius sobre el medi ambient i el territori.  
No obstant això, resultarà necessària l'elaboració d'un estudi d'integració paisatgística, conforme a l'article 35 de la LOTUP, que valore la incidència en la conformació del paisatge de l'àmbit de les determinacions pròpies de l'ordenació detallada (infraestructura verda urbana, ubicació de dotacions, regulació detallada d'usos, paràmetres d'edificació, alineacions, etc.), i que es tramitarà conforme al procediment establit per al pla de reforma interior que haurà d'acompanyar.  
7. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
8. Òrgan competent  
L'alcalde és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, en virtut del que disposa l'article 21.1.s de la Llei reguladora de les bases del règim local.  
9. Acord  
Segons estableix l'article 51.2.b de la LOTUP, d'acord amb els criteris de l'annex VIII d'aquesta llei, el pla de reforma interior avaluat no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no té incidència en el model territorial vigent en el municipi ni produeix increment significatiu en el consum de recursos; per la qual cosa tenint en consideració els informes emesos es pot concloure que el procediment d'avaluació ambiental simplificada és suficient per a determinar que la proposta de pla de reforma interior de l'àrea d'influència del conjunt historicoartístic de Peníscola no presenta efectes significatius sobre el medi ambient.  
D'acord amb allò que s'ha exposat, es resol:  
Primer  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del pla de reforma interior de l'àrea d'influència del conjunt historicoartístic de Peníscola, d'acord amb els criteris de l'annex VIII de la LOTUP, per considerar que no té efectes significatius sobre el medi ambient, i correspon continuar la tramitació del mateix d'acord amb la seua normativa sectorial i prenent en consideració en la seua redacció i tramitació el contingut dels informes sectorials emesos en fase de consultes per les distintes administracions públiques afectades.  
  
Segon  
Comunicar l'informe ambiental i territorial estratègic emés al Ple de l'Ajuntament, com a òrgan substantiu que té les competències per a aprovar el planejament, als efectes de continuar el procediment d'aprovació del pla de reforma interior d'acord amb la LOTUP.  
  
Tercer  
Publicar l'informe ambiental i territorial estratègic emés en el Diari Oficial de la Comunitat Valenciana. D'acord amb el que disposa l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'haguera procedit a l'aprovació del pla parcial en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada del pla parcial.  
Quart  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que segons dret estimen pertinents».  
  
Peníscola, 28 de setembre de 2016.- L'alcalde: Andrés Martínez Castellá.